Drum fisurat lângă un șantier din Cluj-Napoca. Oamenii se tem de o alunecare de teren și cer soluții urgente
Data actualizării: Data publicării:
Este scandal într-un cartier din Cluj Napoca, unde un drum este amenințat de o alunecare de teren. Strada a fost închisă și autoritățile susțin că imobilele din apropiere nu sunt în pericol. Dar oamenii sunt speriați și cer să fie găsită urgent o soluție.
Autoritățile au luat decizia ca strada să fie închisă până când experții vor veni să facă verificări și se vor lua și alte măsuri.
”Pompierii din cadrul Detaşamentului 1 Cluj-Napoca au fost solicitaţi să asigure zona unui şantier situat pe strada Nicolae Moldoveanu. Mai exact, în urma unor lucrări, este posibilă o alunecare de teren”, a transmis, luni seară, ISU Cluj.
Sursa citată a precizat că nu sunt înregistrate pagube şi nu există momentan posibilitatea ca locuinţele să fie afectate.
La faţa locului se află un echipaj de pompieri, alături de reprezentanţii companiei care efectuează lucrările şi Poliţia Locală.